Návrh na zrušenie úlohy  
 v  Pláne práce vlády SR na rok 2003
“ Návrh na zriadenie Národnej komisie pre riadenie rizika pre zjednotenie a zvládnutie postupov v naliehavých (rizikových) situáciách pre potraviny a krmivá” 

V Pláne práce vlády SR na rok 2003 bolo v  mesiaci február Ministerstvu pôdohospodárstva SR uložené predložiť vláde návrh na zriadenie Národnej komisie pre riadenie rizika pre zjednotenie a zvládnutie postupov v naliehavých (rizikových) situáciách pre potraviny a krmivá (ďalej ako komisia) . Úloha vyplynula  z  negociačných záväzkov Slovenskej republiky v prístupovom procese do Európskej únie. Úlohou sa mala zabezpečiť implementácia novej legislatívy EÚ pre bezpečnosť potravín cez vytvorenie národných štruktúr pre oblasť bezpečnosti potravín  v  prípade vážneho a  bezprostredného ohrozenia zdravia a spotrebiteľa  z  potravín a krmív. Zriadením komisie sa mal  zabezpečiť proces “ riadenia rizika ”, definovaný v  legislatíve  EÚ ako proces zvažovania a  voľby vhodných postupov, opatrení, prevencie a  kontroly                  a  koordinovaný postup kompetentných autorít v  Slovenskej republike v prípade kríz z potravín a krmív za účelom ich zjednotenia a zvládnutia na národnej úrovni. 

Ako príklad naliehavých situácií, kedy sa vyžaduje koordinovaný postup možno uviesť dioxínovú kauzu v potravinách a krmivách, kauzu BSE,  3-MCPD v sójových produktoch, atď. Riadenie rizika v  naliehavých situáciách v  prípade vážneho ohrozenia zdravia ľudí                          z  nevyhovujúcich potravín a  krmív, označované súhrnne ako krízový manažment z  potravín a krmív, upravuje na úrovni Európskej únie nariadenie Európskeho Parlamentu a  Rady                     z  20. januára 2002, ktoré ustanovuje všeobecné zásady a  požiadavky zákona o  potravinách, zriaďuje Európsky úrad pre bezpečnosť potravín, a  ktoré ustanovuje postupy v záležitostiach bezpečnosti potravín (tzv. “európsky zákon o potravinách”). Implementácia nariadenia na úrovni členských štátov je rôzna, organizácia a štruktúra krízového manažmentu z potravín a krmív je odlišná na úrovni jednotlivých členských štátov a  zohľadňuje národné špecifiká s  tým, že podstatou je vytvoriť efektívny, funkčný a koordinovaný  systém.

Na riešení problematiky krízového manažmentu z  potravín a  krmív Ministerstvo pôdohospodárstva SR spolupracovalo s  twinningovým projektom PHARE č. SR 01/OT/02              “ Podpora  dozoru nad potravinovým trhom v rámci ochrany zdravia a spotrebiteľov ”, ktorý sa realizuje od októbra 2002 v  spolupráci s  holandským Ministerstvom poľnohospodárstva, krajinotvorby a rybného hospodárstva.  Ďalej s  predstaviteľmi zainteresovaných  rezortov – Ministerstva  zdravotníctva SR, Ministerstva hospodárstva SR a Ministerstva životného prostredia SR, zastúpených v  Komisii pre bezpečnosť potravín, ktorá je poradným orgánom ministra pôdohospodárstva a koordinuje aktivity na úseku bezpečnosti potravín.

Na základe výsledkov rokovaní týchto zainteresovaných subjektov a  po zohľadnení  skúseností členských štátov Európskej únie a  stanoviska PHARE twinningu, Ministerstvo pôdohospodárstva po prehodnotení situácie a  zvážení alternatív  s  využitím modelov členských štátov, navrhuje problematiku krízového manažmentu z potravín a  krmív upraviť legislatívne cez pripravovanú novelu zákona č.152/1995 o potravinách v znení zákona č.23/2002. Novela zákona bude v  súlade s  Plánom legislatívnych úloh vlády predložená         v  apríli 2003.

V  rámci aproximácie práva s právom Európskej únie bude v novele zákona o potravinách rozšírené vymedzenie pojmov  o  pojmy bezprostredne súvisiace s  krízovým manažmentom ako riziko, analýza rizika, vyhodnotenie rizika, riadenie rizika, oznámenie o riziku, ohrozenie, systém rýchlej výstrahy pre potraviny a krmivá. Uvedeným sa zabezpečí harmonizácia SR zákona o potravinách s európskym zákonom o  potravinách. Následne bude novelou vytvorený priestor pre ustanovenie postupov uplatňovaných v  prípade krízy z  potravín a  krmív, pričom Ministerstvo pôdohospodárstva SR a  Ministerstvo zdravotníctva SR ako kompetentné autority v  tejto oblasti budú splnomocnené pre vydanie spoločného administratívneho opatrenia. Administratívne opatrenie upraví všeobecný plán riadenia krízy a zásady komunikačnej stratégie s verejnosťou a médiami.    

	Obdobný postup sa uplatňuje na úrovni členských štátov Európskej únie, kedy na základe definícií pojmov pre krízový manažment upravených európskym zákonom o potravinách, sa na úrovni kompetentných autorít členských štátov pre bezpečnosť potravín upravujú detailne postupy koordinácie, komunikácie a spolupráce cez pokyny, príručky a  manuály na krízový manažment        z  potravín a krmív. Tieto implementujú všeobecný plán riadenia krízy a zásady komunikačnej stratégie prispôsobené podmienkam daného členského štátu. 

	V súlade s uvedenými dôvodmi Ministerstvo pôdohospodárstva SR navrhuje úlohu č. 4 vyplývajúcu z  Plánu práce vlády na rok 2003 na február “ Návrh na zriadenie Národnej komisie pre riadenie rizika pre zjednotenie a zvládnutie postupov v naliehavých (rizikových) situáciách pre potraviny a krmivá” zrušiť.  Predmetnú problematiku riešiť právnou úpravou a  v  súlade s  európskym zákonom o potravinách.